To gange på en måned var Brønderslev Billardklub udsat for indbrud, og nu offentliggør Nordjyllands Politi overvågningsbilleder af to indbrudstyve og beder om hjælp til at få dem identificeret. Lørdag den 29. december 2018 kl. 04:37 og lørdag den 26. januar 2019 kl. 04:34 blev der begået indbrud i Brønderslev Billardklub, Gravensgade 10, 9700 Brønderslev. I begge tilfælde blev hoveddøren brudt op med koben, hvorefter spilleautomater på stedet også blev opbrudt. - Vi formoder, at der er en sammenhæng mellem de to indbrud. Ved begge indbrud blev der sikret overvågningsvideo, og da vores efterforskning indtil videre ikke har ført til identifikation af de formodede gerningsmænd, så håber vi nu, at offentligheden kan hjælpe, siger efterforskningsleder Peter Skovbak Pedersen fra Efterforskningscenter Frederikshavn. Billederne, der offentliggøres her, stammer fra indbruddet den 29. december. Nordjyllands Politi vil gerne høre fra borgere, der mener at kunne genkende én eller begge mænd – ring til politiet på tlf. 114.

Opsummering:
Nordjyllands Politi beder om hjælp til at identificere to mænd, der brød ind i Brønderslev Billardklub lige før nytår og igen i januar.